b'\n_START_ARTICLE_\nMilij Balakirev\n_START_SECTION_\nVirke\n_START_PARAGRAPH_\nBalakirev var en skolert pianist som i ungdommen skrev briljante salongstykker etter modell av Fr\xc3\xa9d\xc3\xa9ric Chopin. Inspirert av Mikhail Glinka begynte han \xc3\xa5 konsentrere seg om \xc3\xa5 skape en original russisk nasjonal stil. Stilen hans karakteriseres framfor alt av bruken av russiske sanger og danser, noe som resulterte i en til da ukjent bruk av kirketonearter og uvanlige harmonier. Han hadde ogs\xc3\xa5 en forkj\xc3\xa6rlighet for det orientale, s\xc3\xa6rlig for melodier fra Kaukasus. Formmessig (men ikke stilistisk) var Balakirev p\xc3\xa5virket av Franz Liszt, noe som kommer til uttrykk i valg av musikkformer, i temabearbeidingen og i klaversatsen. Med utgangspunkt i Glinka utviklet Balakirev en s\xc3\xa6regen russisk musikk han betraktet som en motsats til vestlig musikk, og da i s\xc3\xa6rdeleshet italiensk. Ideene sine brakte han videre til de andre i komponistgruppa \xc2\xabDe Fem\xc2\xbb, og sammen satte de et varig preg p\xc3\xa5 russisk musikk. _NEWLINE_Balakirev hadde ikke f\xc3\xa5tt komposisjonsundervisning, men tilegnet seg det grunnleggende ved \xc3\xa5 lese partiturer. Som l\xc3\xa6rer  frar\xc3\xa5dde han musikkteori og tekniske \xc3\xb8velser, fordi han mente det hindret inspirasjonen og ledet til en \xc2\xabvestliggj\xc3\xb8ring\xc2\xbb av musikken. For elevene hans kunne manglende tekniske ferdigheter skape store problemer seinere.\n_START_SECTION_\nBetydning\n_START_PARAGRAPH_\nBalakirev fikk stor betydning som grunnlegger av en hel epoke, men hans originale og bemerkelseverdige komposisjoner oppf\xc3\xb8res knapt lengre. Grunnen er sannsynligvis historisk: Fra 1860-\xc3\xa5rene av satset han mest p\xc3\xa5 \xc3\xa5 hjelpe sine meningsfeller fram, han komponerte lite og lot ofte v\xc3\xa6re \xc3\xa5 fullf\xc3\xb8re p\xc3\xa5begynte verk. Rundt 1870 fikk han en krise som blant annet gav seg utslag i religi\xc3\xb8s fanatisme, han trakk seg helt tilbake fra musikklivet og tok seg jobb som jernbanefunksjon\xc3\xa6r. F\xc3\xb8rst i 1880-\xc3\xa5rene begynte han \xc3\xa5 komponere igjen, og fullf\xc3\xb8rte da flere av de verkene han hadde latt ligge uferdig. Poblemet var at han fortsatte i samme musikkstil som f\xc3\xb8r, og i 1880-\xc3\xa5rene var denne stilen allerede pass\xc3\xa9. Om Balakirev hadde oppf\xc3\xb8rt disse verkene i 1860-\xc3\xa5rene ville de g\xc3\xa5tt inn i musikkhistorien som pion\xc3\xa9rstykker.'